Asmahan

**Asmahan**, egentlig **Amal al-Atrash** (arabisk آمال الأطرش, fransk: *Amal el-Atrache*; født 25. november 1912 til sjøs på vei fra Izmir til Beirut, død 14. juli 1944 ved Ras El Bar nær al-Mansura i Egypt), best kjent ved sitt artistnavn  (أسمهان, *Asmahān*), var en syrisk sangerinne, skuespillerinne og informant.
## Liv og virke
### Bakgrunn
Amal al-Atrash kom fra en fattig gren av den velstående al-Atrash-familien. Hun var søster til Farid el Atrache og var i slekt med den drusiske leder og den syriske nasjonalistiske revolusjonær Sultan Pasha al-Atrash. Men snart måtte de emigrere til Egypt i 1918 fordi deres hjem i al-Qrayya ble bombet av franskmennene før den syriske revolusjon. 

### Karriere
Hun ble oppdaget som sangerinne i da hun var 14 og spilte inn sin første plate som16-åring. Asmahan og hennes familie bodde først i en leilighet i en av Kairos fattigere deler. Moren vasket klær og var syerske. Hun hadde en utmerket stemme, sang på selskaper og gjorde noen plateinnspillinger. Asmahan og hennes brødre gikk på fransk katolsk skole.

Familien hennes kjente allerede komponisten Dawood Hosni, og senere sang Amal komposisjonene til Mohamed El Qasabgi og Zakariyya Ahmad. Hun sang også komposisjoner av Mohammed Abdel Wahab og av broren Farid. Asmahan ble en stigende stjerne i kraft av sitt eget talent.

I 1933 giftet hun seg med en fetter, emiren av Jabal al-Druze og som hun senere ble skilt fra, så giftet hun seg på nytt og skilte seg igjen. 

Asmahan tilbrakte allerede dager og netter på det luksuriøse King David Hotel i Jerusalem i en alder av 24 år. Ryktene fløy snart om hennes adferd og store pengeforbruk.

### Informant og agent
Hennes innsats for å skaffe informasjon av interesse for de hemmelige tjenester sies å ha startet i mai 1941  da hun ble rekruttert av  de britiske hemmelige tjenester. Senere var hun samtidig på lønningslisten til franskmennene. General Charles de Gaulle var en av hennes personlige bekjente. Disse anstrengelsene ble ofte assosiert med seksuell hengivenhet, siden hun nøt den tidvis betalte kjærlighet til forskjellige elskere. 

I 1941 vendte Asmahan tilbake til Det franske mandatet for Syria og Libanon (Syria, som da var under Vichy-Frankrike) på oppdrag fra britene og de frie franske styrker. Hennes hemmelige oppdrag var å varsle folk i Jabal al-Druze at britene og de frie franske snart kom til å invadere Syria gjennom deres territorium, og å overbevise dem om ikke å ta til våpen. Britene og de frie franske hadde lovet syrerne selvstendighet på invasjonsdagen. Druserne gikk med på dette, skjønt ikke alle hadde fått beskjeden i tide og kjempet mot de invaderende. 

Etter at de allierte hadde sikret seg Syria under Syria-Libanon-kampanjen, besøkte general Charles de Gaulle Syria. Da de allierte svek sine løfter om syrisk uavhengighet, forsøkte Asmahan å kontakte nazistene i Tyrkia, men ble stanset ved grensen og sendt til Libanon. Det er også tenkelig at Asmahan trengte penger ettersom hennes ektemann hadde sluttet å sende henne mer, og at forsøket på å kontakte tyskerne bare var for å be om penger.

Asmahan fortalte Mohamed al-Taba'i at hun var lovet £40.000 fra britene for sine tjenester for de allierte.  

General Charles de Gaulles representant i Kairo var general Georges Catroux.  Catrouxs *délégué* i Damaskus, oberst Collet, kunne bekrefte at britene gav penger til Asmahan (og til andre drusere, i hennes nærvær) og sendte henne til Jabal al-Druze for å sikre drusernes støtte før de alliertes invasjon  Det samme fremgår av Edward Spears' memoarer.

Hun giftet seg senere med en rik egypter som hadde et ry som playboy. Asmahan var den eneste sangerinne i arabisk musikk som seriøst konkurrerte med Umm Kulthums, som i likhet med Asmahan ses på som en av det 20. århundres fremste sangere. Hun ble ansett som en muṭribah, en som kunne fremkalle magien fra den gamle stil av arabisk musikk, ṭarab, som den ble dyrket før Første verdenskrig, samtidig som den inkorporerte europeisk sangteknikk og slik fant sitt eget musikalske uttrykk. Den konservative drusiske offentlighet reagerte noen ganger negativt på dem.
## Død og begravelse
Hennes mystiske drukningsdød den 14. juli 1944 ved Nilens utløp i en bilulykke, sjokkerte almenheten. 

Bilen med Asmahan og en venninne krasjet og havnet i en kanal langetter veien, etter at sjåføren mistet kontrollen med bilen nær byen Mansoura. Det var en Rolls-Royce Silver Ghost todørsmodell; kvinnene satt i baksetet. Det ble antatt at de ble slått bevisstløse, ikke kunne kjempe seg ut, og druknet. Sjåføren overlevde.

Omstendighene utløste mistanker og satte fantasier i sving. Det gikk rykter og ble rettet beskyldninger. For eksempel trodde noen at britisk etterretning, som det var kjent hadde nyttiggjort seg Asmahan som informant, hadde bestemt seg for å kvitte seg med henne etter at hun hadde forsøkt å møte tyske agenter. Gestapo ble også beskyldt for å ha myrdet henne fordi hun hadde hjulpet britene. Hennes mann ble også nevnt, for på den tiden hadde de kranglet heftig, og hennes families ære var blitt krenket av mange rykter om hennes levned.

Asmahan ble begravd i Egypt etter det hun selv hadde ønsket, likesom hennes brødre Fouad og Farid al-Atrash ble det mange år senere, i Fustatfeltet i Kairo, som hun og broren Farid, sammen med Abdel Halim Hafez, hadde satt i stand til dets fordums glans.

## Filmografi
* *[[Intisar al-Shabab]]*, 1941
* *[[Gharam wa Intiqam]]*, 1944

## Litteratur
*
*
*
*

## Heder
Egyptian Media Production City og en privat investor jhar samarbeidet om en fjernsynsserie om Asmahans liv og død. Denne arabiske serien ble først vist under ramadan i 2008. Asmahan ble spilt av den syriske skuespillerinnen Sulaf Fawakherji. 

Den 25. november 2015 markerte* Google* Asmahans 103. fødselsdag med en Google doodle.

## Referanser


## Eksterne lenker
*